L'Organització Mundial de la Salut defineix la gestió de malalties cròniques com la "gestió continuada de les malalties al llarg d'un període d'anys o dècades".
El seu tractament requereix, cada vegada més, la intervenció de professionals diferents i de diferents àmbits de l'atenció, degut a la complexitat dels trastorns crònics i al fet que els i les pacients, especialment gent gran, sovint pateixen més d'una malaltia crònica alhora.
Aquest fet resulta d'especial rellevància en un escenari dominat per l'envelliment de la població.
Es preveu que a Europa el percentatge de persones de més de 65 anys passarà del 16,45% el 2009 a un 26% el 2040.
La relació de l'edat amb les malalties cròniques i amb el consum de recursos sanitaris està clarament establerta, i la prevalença de malalties cròniques augmenta conforme avança l'edat.
S'estima que les malalties cròniques seran la principal causa de discapacitat el 2020, i que cap al 2030 es doblarà la incidència actual d'aquest tipus de malalties en persones de més de 65 anys.
Les persones amb múltiples malalties cròniques representen més del 50% de la població amb malalties cròniques.
La demanda i el consum de recursos originats per les malalties cròniques comporten la major càrrega assistencial per als sistemes de salut, i poden comportar fins al 75% de la despesa sanitària.
Diversos estudis posen de manifest que un nombre reduït de pacients origina l'ús intensiu d'estades hospitalàries, atencions urgents i consultes d'atenció primària.
La cronicitat representa, així mateix, conviure amb una malaltia o discapacitat al llarg del temps de forma processual.
No es pot parlar d'una sola forma de cronicitat, sinó de diverses i també de diverses formes de viure-les, que dependran de predisposicions personals, de l'entorn i d'altres característiques a vegades difícils de dilucidar.
A Catalunya la cronicitat, per la seva incidència en la població i per la taxa de morbiditat que comporta, és un dels problemes prioritaris de salut i fa necessari el desenvolupament d'estratègies globals, coordinades i integrades en el nostre sistema sanitari.
El Pla de Govern 2011-2014 fa palès que les necessitats sanitàries de la població evolucionen i que el model d'atenció assistencial ha d'adaptar-s'hi, reforçar el valor de l'atenció integral a les persones i de l'eficiència i la qualitat del model prestacional, i estableix, entre els seus objectius, el de definir i implementar el Pla de prevenció i atenció a la cronicitat de Catalunya, i promoure l'encaix dels serveis sanitaris i socials.
En definitiva, la creació d'un marc de prevenció i atenció a la cronicitat es presenta com una oportunitat per realitzar un canvi de paradigma, en què cal comptar amb la implicació de tots els agents del sistema de salut i del sistema social, per tal d'establir un marc d'actuació integral des d'una perspectiva poblacional.
Aquest nou paradigma comportarà una reordenació del sistema sanitari per tal de reorientar-lo a la resolució de les necessitats de les persones que pateixen o es troben en situació de patir processos crònics.
Un sistema elaborat a partir del coneixement dels i de les professionals, amb la participació integral de totes les persones actores implicades en l'àmbit de la salut i serveis socials, que tindrà en compte l'equitat i la sostenibilitat.
Vistos els informes de l'Assessoria Jurídica del Departament de Benestar Social i Família de data 27 de juny de 2011 i de l'Assessoria Jurídica del Departament de Salut de data 17 de juny de 2011;
De conformitat amb el que estableixen la Llei 13/2008, de 5 de novembre, de la presidència de la Generalitat i del Govern, i la Llei 15/1990, de 9 de juliol, d'ordenació sanitària;
Per tot això, a proposta de les persones titulars dels departaments de Benestar Social i Família i de Salut, el Govern
—1 Crear el Programa de prevenció i atenció a la cronicitat, adscrit a la Direcció General de Regulació, Planificació i Recursos Sanitaris del Departament de Salut, amb la finalitat d'impulsar, planificar, coordinar i avaluar les actuacions a dur a terme per millorar el procés d'atenció a la cronicitat, i amb el contingut que estableix l'annex d'aquest Acord.
—2 Disposar la publicació d'aquest Acord i el seu annex al Diari Oficial de la Generalitat de Catalunya.
Programa de prevenció i atenció a la cronicitat
1.1 La finalitat del Programa de prevenció i atenció a la cronicitat és l'impuls, planificació, coordinació i avaluació de les actuacions dutes a terme per millorar el procés d'atenció a la cronicitat, per tal de desplegar un model interdepartamental d'atenció a la cronicitat que abordi les problemàtiques derivades de les malalties cròniques de manera integral i multidisciplinar.
1.2 D'acord amb la finalitat esmentada, el Programa té els objectius següents:
a) Establir el diagnòstic de situació de la cronicitat a Catalunya.
b) Elaborar el model conceptual sota el qual es desenvoluparà el model operatiu de desplegament del Programa de prevenció i atenció a la cronicitat.
c) Elaborar el model operatiu de desplegament del Programa d'atenció a la cronicitat.
d) Desplegar progressivament el Programa de prevenció i atenció a la cronicitat al territori.
a) Definir, dirigir, coordinar i avaluar un model de prevenció i atenció a la cronicitat per donar resposta a les necessitats detectades en el Pla de salut de Catalunya.
b) Elaborar els objectius i les intervencions en matèria de prevenció i atenció a la cronicitat i avaluar-ne els resultats.
c) Impulsar la prevenció i l'atenció a la cronicitat de forma transversal en el sector de la provisió de serveis de salut i serveis socials.
d) Qualsevol altra funció de naturalesa anàloga que li sigui encomanada.
3.1 El Programa té l'estructura següent:
e) Director/a de l'Àrea de Coneixement.
3.2 Per tal d'optimitzar les funcions del Programa, el Comitè Operatiu pot acordar la constitució dels grups de treball que estimi oportuns, els quals actuaran sota la direcció del Comitè Operatiu i d'acord amb les orientacions del Comitè Assessor.
En els grups de treball, quan la naturalesa o l'especificitat del tema així ho aconselli, s'hi poden integrar col·laboradors i col·laboradores externes d'entre les persones professionals de reconeguda expertesa en l'àmbit de què es tracti.
4.1 El Comitè Estratègic del Programa té la composició següent:
a) El/La director/a general de Regulació, Planificació i Recursos Sanitaris del Departament de Salut, que n'exerceix la presidència.
b) El/La director/a del Servei Català de la Salut, que n'exerceix la vicepresidència.
El/La vicepresident/a substitueix el/la president/a en cas d'absència, vacant o malaltia.
c) El/La director/a de l'Institut Català d'Assistència i Serveis Socials del Departament de Benestar Social i Família.
d) El/La conseller/a delegat/da de l'Agència d'Informació, Avaluació i Qualitat en Salut del Departament de Salut.
e) El/la president/a de l'Acadèmia de Ciències Mèdiques i de la Salut de Catalunya i de Balears.
4.2 El Comitè Estratègic del Programa té les funcions següents:
a) Promoure i impulsar institucionalment el desenvolupament del Programa i garantir-ne la posada en marxa.
b) Establir les línies de direcció estratègica del Programa, fixar els objectius periòdics i vetllar per la qualitat de l'execució de les actuacions relacionades amb les funcions del Programa per tal d'assolir els objectius del Programa.
c) Aprovar els criteris per fer el seguiment de l'execució del Programa i l'assoliment dels objectius.
d) Detectar i tractar les discrepàncies que puguin sorgir sobre els aspectes relacionats amb l'operativitat i aplicació del Programa, i adoptar les decisions o actuacions necessàries per dirimir o solucionar la discrepància.
f) Escoltar les recomanacions del Comitè Assessor per tal d'integrar-les en la definició de les estratègies i dels objectius periòdics, l'execució de les actuacions, l'elaboració de propostes de coordinació i l'avaluació del Programa.
g) Aprovar i elevar al Comitè Executiu del Departament de Salut el Pla operatiu per a la implantació de les directrius i els criteris resultants del Programa.
5.1 El/La responsable operatiu/iva del Programa és nomenat/ada pel conseller o per la consellera de Salut a proposta del/de la director/a general de Regulació, Planificació i Recursos Sanitaris, amb el consens del Comitè Estratègic del Programa, d'entre persones professionals amb vinculació funcionària, estatutària de serveis de salut o laboral del Departament de Salut o dels ens i organismes que hi són adscrits.
La designació per desenvolupar les funcions de responsable operatiu/iva del Programa no comporta l'accés a un nou lloc de treball, ni dóna lloc, per tant, a la consolidació de drets a aquests efectes.
5.2 El/La responsable operatiu/iva del Programa té com a funcions les següents:
a) Presidir el Comitè Operatiu per tal de definir i concretar les actuacions a executar d'acord amb els objectius fixats i proposar-les al Comitè Estratègic.
b) Impulsar, dirigir i coordinar els treballs tècnics del Comitè Operatiu.
c) Proposar els criteris per a la coordinació de les actuacions relacionades amb l'assoliment dels objectius fixats pel Comitè Estratègic.
d) Formular la proposta del Pla operatiu per a la implantació de les directrius i els criteris resultants del Programa i elevar-la al Comitè Estratègic.
e) Impulsar i fer el seguiment de la implantació del Pla en les diferents regions sanitàries de Catalunya.
f) Efectuar l'avaluació del procés d'aplicació del Pla.
6.1 El Comitè Operatiu del Programa té la composició següent:
a) El/La responsable operatiu/iva del Programa, que n'exerceix la presidència.
b) Un/a representant del Servei Català de la Salut.
c) Un/a gerent de les regions sanitàries, a mesura que aquestes es vagin incorporant al projecte.
d) Un/a representant de l'Agència d'Informació, Avaluació i Qualitat en Salut del Departament de Salut.
e) Un/a representant de l'Acadèmia de Ciències Mèdiques i de la Salut de Catalunya i de Balears.
f) Un/a representant de l'Institut Català d'Assistència i Serveis Socials del Departament de Benestar Social i Família.
g) Una persona designada per la Direcció General de Regulació, Planificació i Recursos Sanitaris del Departament de Salut.
6.2 Els/les representants seran designats/ades, en cada cas, per la persona titular de l'ens o l'òrgan que representin.
6.3 Corresponen al Comitè Operatiu les funcions següents:
a) Aprovar i elevar al Comitè Estratègic les conclusions i propostes d'actuació, emeses pels grups de treball.
b) Donar l'aprovació prèvia al Pla operatiu per a la implantació de les directrius i els criteris resultants del Programa.
c) Proposar els àmbits, les línies d'actuació i les activitats que hauran de desenvolupar.
d) Crear els grups de treball necessaris per a l'execució del Programa, determinar-ne la composició i fixar-ne els objectius.
e) Proposar els àmbits, les línies d'actuació i les activitats que hauran de desenvolupar els grups de treball, amb cooperació amb les institucions implicades.
f) Garantir i vetllar pel bon desenvolupament operatiu del Programa.
g) Fer el seguiment dels objectius operatius marcats als grups de treball.
h) Definir els indicadors de seguiment del Programa.
i) Conèixer els informes de seguiment i els resultats de l'avaluació del Programa i elevar al Comitè Estratègic les recomanacions que consideri convenients.
j) Donar resposta a les demandes expressades pel Comitè Estratègic.
7.1 El Comitè Assessor del Programa és un òrgan consultiu i d'assessorament en termes d'expertesa sectorial que ha de garantir la participació de les institucions i entitats amb responsabilitat en aquest àmbit.
7.2 El Comitè Assessor s'estructurarà de la forma següent:
Els/Les membres del Comitè Assessor són nomenats/ades pel Comitè Estratègic del Programa d'entre persones de reconeguda expertesa i representants de diferents àmbits vinculats amb la cronicitat.
La persona que n'exerceix la presidència coordina les sessions de treball del Comitè Assessor i eleva les seves recomanacions al Comitè Estratègic.
7.3 Al Comitè Assessor li corresponen les funcions següents:
a) Facilitar l'impuls, a nivell directiu, de la conceptualització del Programa.
b) Facilitar el consens sobre els elements clau del Programa.
c) Identificar i definir els eixos específics del model català.
d) Garantir la coherència del Programa a nivell sectorial.
e) Valorar, des d'un punt de vista tècnic, científic i d'oportunitat, el model conceptual del Programa.
f) Fer recomanacions pel que fa a la definició de les línies estratègiques del Programa.
g) Orientar i donar suport, conjuntament amb l'Àrea de Coneixement, al treball del/de la responsable operatiu/iva del Programa.
h) Informar, amb la periodicitat que s'estableixi, al Comitè Estratègic del Programa sobre les activitats, recomanacions i opinions acordades en el si del Comitè Assessor.
i) Realitzar qualsevol altra funció que li sigui encomanada pel Comitè Estratègic del Programa.
Director/a de l'Àrea de Coneixement
8.1 El/La director/a de l'Àrea de Coneixement és nomenat pel conseller o consellera de Salut a proposta del/de la director/a general de Regulació, Planificació i Recursos Sanitaris, amb el consens del Comitè Estratègic del Programa i proporcionarà la informació epidemiològica que permeti definir l'estat de la situació de la cronicitat a Catalunya, i orientarà les actuacions posteriors d'acord amb la informació basada en l'evidència o de caràcter científic.
La direcció de l'Àrea de Coneixement no comporta l'accés a un nou lloc de treball, ni dóna lloc, per tant, a la consolidació de drets a aquests efectes.
8.2 El/La director/a de l'Àrea de Coneixement té les funcions següents:
a) Constituir un equip de treball, que formarà l'Àrea de Coneixement del projecte, que pugui donar resposta a les funcions encomanades.
b) Identificar les fonts d'informació a considerar durant el desenvolupament del projecte, que permetin conèixer la situació de partida del Programa enfront la gestió de la cronicitat.
c) Posar a l'abast dels i de les agents del Programa informació quantitativa per a la conceptualització del Programa d'atenció a crònics i cròniques.
d) Generar informació i recomanacions sobre diferents aspectes de la cronicitat a Catalunya, per facilitar la presa de decisions al Programa.
e) Mesurar i difondre informació i resultats en l'àmbit de l'atenció a pacients crònics i cròniques per facilitar la presa de decisions i millorar el coneixement dels i de les agents implicats/ades.
f) Oferir el suport necessari durant el procés de conceptualització del model d'atenció a pacients crònics i afavorir l'alineament del Programa amb les necessitats dels i de les malalts/tes crònics i cròniques.
Funcionament i adopció d'acords dels òrgans col·legiats del Programa
9.1 El funcionament intern i el règim d'adopció d'acords del Comitè Estratègic, del Comitè Operatiu i del Comitè Assessor s'han d'ajustar a les disposicions generals reguladores dels òrgans col·legiats de l'Administració de la Generalitat.
9.2 La Secretaria del Comitè Estratègic, del Comitè Operatiu i del Comitè Assessor és exercida per una persona adscrita a la Direcció General de Regulació, Planificació i Recursos Sanitaris del Departament de Salut, que assisteix a les sessions amb veu i sense vot.
El termini de vigència del Programa és de tres anys, sens perjudici de la possibilitat de pròrroga justificada en el procés d'assoliment dels seus objectius.